钦定古今图书集成/明伦汇编/官常典/第102卷 > 《诸侯王表序》同前
## 钦定古今图书集成/明伦汇编/官常典/第102卷 > 《诸侯王表序》同前

昔周监于二代，三圣制法，立爵五等，封国八百，同姓
五十有馀。周公康叔建于鲁卫，各数百里。太公于齐，
亦五侯九伯之地。《诗》载其制曰：“介人维蕃，大师维垣，
大邦维屏，大宗维翰。怀德维宁，宗子维城。毋俾城坏，
毋独斯畏。”所以亲亲贤贤，褒表功德，关诸盛衰，深根
固本，为不可㧞者也。故盛则周邵相其治，致刑错；衰
则五伯扶其弱与共守。自幽平之后，日以陵夷，至虖
阸𨸟河洛之间，分为二周，有逃责之台，被窃𫓧之言，
然天下谓之“共主”，彊大弗之敢倾。历载八百馀年，数
极德尽，既于王赧降为庶人，用天年终，号位已绝于
天下，尚犹枝叶相持，莫得居其虚位。海内无主三十
馀年，秦据埶胜之地，骋狙诈之兵，蚕食山东，壹切取
胜，因矜其所习，自任私知，姗笑三代，荡灭古法，窃自
号为皇帝，而子弟为匹夫。内亡骨肉本根之辅，外亡
尺土藩翼之卫，陈、吴奋其白梃，刘、项随而毙之。故曰
“周过其历，秦不及期”，国埶然也。汉兴之初，海内新定，
同姓寡少，惩戒亡秦孤立之败，于是剖裂疆土，立二

济，渐于海，为齐、赵。谷、泗以往，奄有龟、蒙，为梁、楚；东带
江、湖，薄会稽，为荆、吴；北界淮濒，略庐、衡，为淮南。波汉
之阳，亘九嶷，为长沙。诸侯比境，周匝三垂，外接胡、越。
天子自有三河、东郡、颍川、南阳，自江陵以西至巴、蜀，
北自云中至陇西，与京师内史凡十五郡，公主列侯
颇邑其中，而藩国大者，夸州兼郡，连城数十，宫室百
官，同制京师，可谓挢枉过其正矣。虽然，高祖创业，日
不暇给，孝惠享国又浅，高后女主摄位，而海内晏如，
亡狂狡之忧，卒折诸吕之难，成大宗之业者，亦赖之
于诸侯也。然诸侯原本以大，末流滥以致溢，小者淫
荒越法，大者暌孤横逆，以害身丧国。故文帝采贾生
之议分齐、赵，景帝用晁错之计削吴、楚。武帝施主父
之册，下推恩之令，使诸侯王得分户邑以封子弟，不
行黜陟而藩国自析。自此以来，齐分为七，赵分为六，
梁分为五，淮南分为三，皇子始立者，大国不过十馀
城。长沙、燕、代虽有旧名，皆亡南北边矣。景遭七国之
难，抑损诸侯，减黜其官，武有衡山、淮南之谋，作左官
之律，设附益之法，诸侯惟得衣食税租，不与政事。至
于哀平之际，皆继体苗裔，亲属疏远，生于帷墙之中，
不为士民所尊埶，与富室亡异。而本朝短世，国统三
绝，是故王莽知汉中外殚微，本未俱弱，亡所忌惮，生
其奸心，因母后之权，假伊、周之称，颛作威福，庙堂之
上，下降阶序，而运天下。作谋既成，遂据南面之尊，分
遣五威之吏，驰传天下，班行符命。汉诸侯王，厥角稽
首，奉上玺韨，惟恐在后。或乃称美颂德，以求容媚，岂
不哀哉！是以究其终始，彊弱之变，明监戒焉。